<classify> MKUU wa Mkoa wa Dodoma, Dk Binilith Mahenge ameitaka Serikali ya Kijiji cha Ntomoko na Halmashauri za Kondoa na Chemba kulinda chanzo cha maji na kuacha kufanya shughuli za kijamii ili wananchi 21,000 wanufaike na mradi mara utakapokamilika.Ametoa maagizo hayo baada ya kufanya ziara katika mradi wa ukarabati wa miundombinu ya maji wa Ntomoko wilayani Kondoa ili kujua maendeleo ya mradi na changamoto zake.Ziara hiyo pia ilijumuisha kutembelea chanzo cha maji kijiji cha Ntomoko Kitongoji cha Fai, kufanya mkutano na wakazi wa kijiji hicho. Pia alitembelea eneo la Busi kwenye kambi ya mkandarasi na kutembelea sehemu ambapo kazi uchimbaji mitaro kusafirisha maji zinaendelea.Serikali ya kijiji na mamlaka zinazohusika zisimamie kikamilifu ulinzi na utunzaji wa chanzo cha Ntomoko kinachopungua wingi wa maji kutokana na shughuli za kibinadamu zinazofanywa katika eneo hilo, amesema.Pia alisema kazi ya kuweka pampu na umeme jua ifanyike haraka wananchi waliopo kitongoji cha Fai waanze kupata huduma ya maji.Dk Mahenge aliitaka halmashauri ya wilaya ya Kondoa ifuatilie mpango wa kuchimba kisima unaoshughulikiwa na Mbunge wa Kondoa Vijijini, Dk Ashatu Kijaji ili vitongoji vinne vilivyopo katika kijiji cha Ntomoko vipate maji kwani kwa sasa vitongoji hivyo haviwezi kupata maji kutoka chanzo cha chemchemi Ntomoko.Pia alisema taarifa za utekelezaji wa mradi zifahamike ofisi za wilaya za Kondoa na Chemba.Mabomba yanayotolewa kwenye mtaro wa zamani yahifadhiwe ili yatumike tena sehemu nyingine zenye uhitaji, alisema.Aliagiza mkandarasi akamilishe mradi katika mwaka mmoja ilivyoelekezwa kwenye mkataba ikibidi akamilishe kabla ya muda.Dk Mahenge alitoa maelezo hayo baada ya kupokea ripoti kutoka kwa Msimamizi wa Mradi kutoka Mamlaka ya Majisafi na Usafi wa Mazingira DUWASA, John Orest aliyeeleza hatua za ukarabati wa mradi zilizofikiwa.Orest alisema Mamlaka ya Majisafi na Usafi wa Mazingira DUWASA ndiyo imepewa dhamana na jukumu kukamilisha mradi huo.Alisema Duwasa inatakiwa kuukamilisha kutoka chanzo cha maji kinachotoa lita 527,000 kwa siku kitongoji Fai, Ntomoko wilayani Kondoa.Alisema mradi unalenga kusaidia na kuwapa huduma za maji wananchi 21,000 wa vijiji vya Ntomoko kitongoji Fai, Makilinya wilayani Kondoa,Kwikima na Lusange wilayani Chemba.Usanifu ulifanywa na Duwasa kwa kushirikiana na Wizara ya Maji, kampuni ya China pamoja na halmashauri za Kondoa na Chemba kwa Sh bilioni 2.69 kufika kwenye tangi la Makilinya lenye ujazo wa lita 45,000 na Kwikima na Msange 45,000 na yote pamoja yana lita 90,000. Mradi huo wa ukarabati wa Maji Ntomoko ulioanza Juni 6 mwaka huu utaisha Juni, 2020.  <topic>: KITAIFA 